Meggi Lindemann

Marqaret Elizabet Lindemann () — ABŞ müğənni-bəstəkarı. "Pretty Girl" mahnısı ilə musiqi aləmində tanınmağa başlayıb. Bu mahnı İsveç, İrlandiya, Britaniya və Hollandiyada xüsusi populyarlıq qazanıb. Sonradan yaradıcılığında dəyişiklik edərək alternativ musiqiyə üstünlük verib. 2021-ci ildə "Paranoia" adlı minialbom buraxıb. Növbəti il isə "Suckerpunch" adlı ilk studiya albomunu yayımlayıb. 

 Erkən illəri 
Texasın Dallas şəhərində alman və şotland əsilli ailədə böyüyən Marqaret Lindemann erkən yaşlarından musiqiyə həvəs göstərib. 1998-ci il təvəllüdlü  gənc ifaçı sosial şəbəkələrdə öz səsini sınayıb. "Tumblr" və "Keek"də paylaşdığı mahnılar ona uğur gətirib. İnstaqramda yerləşdirdiyi ifalardan biri musiqi meneceri Cerald Tennisonun marağına səbəb olub. Bundan sonra professional musiqi karyerasını qurmaq məqsədilə Los-Ancelesə köçüb.

 Şəxsi həyatı 
M. Lindemann 2016-cı ildə şəxsi həyatı ilə bağlı açıqlama verərək biseksual olduğunu bildirib. 2019-cu ildən etibarən "PrettyMuch" musiqi qrupunun üzvü Brendon Arreaqa ilə sevgili olub. Bu münasibət 2022-ci ilin mayına qədər davam edib və ifaçı ayrılıq xəbərini İnstaqram hesabından paylaşıb. Bir neçə ay sonra, sentyabrda "People" jurnalına verdiyi müsahibədə NBA liqasında çıxış edən "Yuta Caz" basketbolçusu Cordan Klarksonla münasibətdə olduğunu açıqlayıb. 

M. Lindemann 2019-cu ildə Malayziyada verdiyi konsert zamanı ciddi problemlə üzləşib. Xarici vətəndaşların bu ölkədə çıxış etməsi üçün xüsusi icazə sənədi tələb olunurmuş. Bu sənəd olmadığı üçün ifaçı səhnədən düşürülüb və həbs edilib. Ertəsi gün zaminlə azadlığa buraxılsa da, bu beş günlük həbs təcrübəsi onda ağır təəssürat yaradıb. Konsert təşkilatçıları səhvlərini boynuna alıblar. 2022-ci ildə isə müğənni plastik əməliyyat keçirdiyini, döşlərini böyütdürdüyünü açıqlayıb.

 Diskoqrafiya 
Studiya albomları
 Suckerpunch (2022)
 I Feel Everything (2025) 

 İstinadlar 


 Xarici keçidlər 



Kateqoriya:ABŞ müğənniləri
Kateqoriya:LGBT müğənnilər
Kateqoriya:Biseksual qadınlar
Kateqoriya:Almanəsilli amerikalılar
Kateqoriya:XXI əsr müğənniləri
Kateqoriya:Atlantic Records artistləri